《偈颂一百零二首》
宋代·释慧远

一粒红稻饭，几滴牛领血。
凭君子细看，我亦难分雪。
耕者耕未已，种者种不歇。
目望九霄云，谁顾三伏热。
秋收政其时，全在要精洁。
升合等平分，彼我言词绝。
暗室不可欺，吃水也防噎。
上人饱法味，道眼能昭彻。
归来满钵香，坐断水云舌。
金毛恣翻踯，异兽潜深穴。
栗棘金刚圈，略不通水泄。
百草头边著眼看，七星用处当风截。

作者简介：释慧远，青原下八世，双泉郁禅师法嗣。住鼎州（今湖南常德）德山。事见《五灯会元》卷一五。今录诗二首。